Lekgetlho la ntlha le Tsogang! e neng ya gatisa metseletsele ya ditlhogo tse di buang ka AIDS ka lone e ne e le ka 1986. Ka ngwaga oo, Dr. H. Mahler, yo ka nako eo e neng e le mokaedi wa World Health Organization, o ne a tlhagisa gore batho ba ka nna dimilione di le lesome ba ka tswa ba setse ba na le HIV. Mo e ka nnang dingwaga di le 20 moragonyana, palo ya batho ba ba nang le HIV mo lefatsheng lotlhe e fopholediwa gore e ile ya oketsega ka mo e ka nnang dimilione di le 42, mo go rayang gore e gola makgetlo a le lesome go gaisa kafa palo ya baagi e oketsegang ka gone! Bomankge ba bolela gore go lebega palo eno e tlile go oketsega le mo isagweng. UNAIDS e bega jaana: “Mo dinageng di le 45 tse di amilweng thata ke bolwetse jono, go fopholediwa gore fa gare ga 2000 le 2020, batho ba le dimilione di le 68 ba tla swa pele ga nako ba bolawa ke AIDS.”